ROZHODNUTIE KOMISIE
z 1. februára 2007,
ktorým sa povoľuje určitým členským štátom používať na štrukturálne zisťovanie poľnohospodárskych podnikov na rok 2007 informácie z iných zdrojov ako štatistické zisťovania
[oznámené pod číslom K(2006) 7173]
(Iba anglické, dánske, estónske, fínske, francúzske, holandské, maďarské, maltské, nemecké, slovinské a švédske znenie je autentické)
(Text s významom pre EHP)
(2007/80/ES)
KOMISIA EURÓPSKYCH SPOLOČENSTIEV,
so zreteľom na Zmluvu o založení Európskeho spoločenstva,
so zreteľom na nariadenie Rady (EHS) č. 571/88 z 29. februára 1988 o organizovaní prieskumu štruktúry poľnohospodárskych podnikov v Spoločenstve v rokoch 1988 až 1997 (1), a najmä na jeho článok 8 ods. 2,
keďže:
(1)
Pri určovaní, ktoré ukazovatele sa majú zisťovať, by sa malo čo najviac obmedziť zaťaženie respondentov pri tomto zisťovaní. V súlade s článkom 8 ods. 2 nariadenia (EHS) č. 571/88 určité členské štáty požiadali o povolenie používať pri určitých ukazovateľoch v štrukturálnom zisťovaní poľnohospodárskych podnikov v roku 2007 informácie už dostupné z iných zdrojov ako štatistické zisťovania.
(2)
Členské štáty, ktoré požiadali o povolenie používať údaje z iných zdrojov ako štatistické zisťovania, poskytli Komisii technickú dokumentáciu týkajúcu sa relevantnosti a presnosti týchto zdrojov. Komisia preskúmala uvedenú dokumentáciu a zistila, že je primeraná. Z tohto dôvodu by mali byť udelené povolenia, o ktoré členské štáty požiadali.
(3)
Výsledky štrukturálneho zisťovania fariem majú veľký význam pre spoločnú poľnohospodársku politiku. Je preto dôležité zachovať vysokú kvalitu informácií a používanie údajov z iných zdrojov, ako sú štatistické zisťovania, by sa malo prijať len vtedy, ak sú tieto údaje rovnako spoľahlivé ako údaje zo štatistického zisťovania. Členské štáty by preto mali prijať potrebné opatrenia s cieľom zabezpečiť, aby sa predkladali informácie rovnakej kvality ako informácie získané zo štatistických zisťovaní, a podávať správy o kvalite.
(4)
Opatrenia stanovené v tomto rozhodnutí sú v súlade so stanoviskom Stáleho výboru pre poľnohospodársku štatistiku,
PRIJALA TOTO ROZHODNUTIE:
Článok 1
1. Členským štátom uvedeným v zozname prílohy sa povoľuje používať informácie už dostupné z iných zdrojov ako štatistické zisťovania na zisťovanie určitých ukazovateľov pri štrukturálnom zisťovaní fariem na rok 2007.
Tieto zdroje sa uvádzajú v prílohe k tomuto rozhodnutiu.
2. Príslušné členské štáty prijímajú potrebné opatrenia s cieľom zabezpečiť, aby informácie uvedené v odseku 1 mali prinajmenšom rovnakú kvalitu ako informácie získané zo štatistických zisťovaní.
V metodických správach, ktoré sa majú predložiť Komisii s platnými údajmi zo zisťovania, je zahrnuté hodnotenie kvality informácií.
Článok 2
Toto rozhodnutie je určené Dánskemu kráľovstvu, Spolkovej republike Nemecko, Estónskej republike, Luxemburskému veľkovojvodstvu, Maďarskej republike, Maltskej republike, Holandskému kráľovstvu, Rakúskej republike, Slovinskej republike, Fínskej republike, Švédskemu kráľovstvu a Spojenému kráľovstvu Veľkej Británie a Severného Írska.
V Bruseli 1. februára 2007